b'\n_START_ARTICLE_\nOrchestra \xe2\x80\x9eDoina Gorjului\xe2\x80\x9d\n_START_PARAGRAPH_\nOrchestra \xe2\x80\x9eDoina Gorjului\xe2\x80\x9d este o orchestr\xc4\x83 popular\xc4\x83 din T\xc3\xa2rgu Jiu, Gorj, \xc3\xaenfiin\xc8\x9bat\xc4\x83 \xc3\xaen 1949. Orchestra are o vechime de peste 50 de ani \xc8\x99i a f\xc4\x83cut istorie prin performan\xc8\x9bele soli\xc8\x99tilor vocali, instrumenti\xc8\x99tilor \xc8\x99i dansatorilor.\n_START_SECTION_\nTaraful Gorjului\n_START_PARAGRAPH_\nOrchestra a luat fiin\xc8\x9b\xc4\x83 \xc3\xaen luna martie a anului 1949, c\xc3\xa2nd Nicolae Novac, pre\xc8\x99edintele Sindicatului l\xc4\x83utarilor din raionul T\xc3\xa2rgu Jiu, a hot\xc4\x83r\xc3\xa2t \xc3\xaenfiin\xc8\x9barea unei orchestre. \xc3\x8en cadrul Cinematografului \xe2\x80\x9eC\xc4\x83ld\xc4\x83ru\xc8\x99e\xe2\x80\x9d, au fost organizate dou\xc4\x83 concursuri de selec\xc8\x9bie, unul de interpretare individual\xc4\x83 \xc8\x99i altul cu o forma\xc8\x9bie muzical\xc4\x83. Au fost selecta\xc8\x9bi 80 de instrumenti\xc8\x99ti \xc8\x99i soli\xc8\x99ti vocali, reprezent\xc3\xa2nd prin repertoriu toate zonele raionului T\xc3\xa2rgu Jiu._NEWLINE_Orchestra a sus\xc8\x9binut primul spectacol \xc3\xaen aprilie 1949. \xc3\x8en perioada 23 noiembrie-13 decembrie 1960 a fost nominalizat\xc4\x83, pentru prima dat\xc4\x83 \xc3\xaen calitate de colaboratoare \xc8\x99i solista, Maria T\xc4\x83nase. \xc3\x8en plin succes interpretativ la Teatrul Satiric Muzical cu Revista 62, aceasta a hot\xc4\x83r\xc3\xa2t s\xc4\x83 plece \xc3\xaen Gorj, solicit\xc3\xa2nd Ministerului \xc3\x8env\xc4\x83\xc8\x9b\xc4\x83m\xc3\xa2ntului \xc8\x99i Culturii func\xc8\x9bia de folclorist la \xe2\x80\x9eTaraful Gorjului\xe2\x80\x9d, pentru a ini\xc8\x9bia \xc8\x99i a supraveghea soli\xc8\x99tii tineri \xc3\xaen ceea ce prive\xc8\x99te \xc8\x9binuta scenic\xc4\x83 \xc8\x99i interpretarea vocal\xc4\x83._NEWLINE_Maria T\xc4\x83nase a fost cea care a alc\xc4\x83tuit programul \xc8\x99i itinerarul turneului orchestrei din perioada 14 aprilie-25 iunie 1963. Itinerarul cuprindea toate ora\xc8\x99ele mari ale \xc8\x9b\xc4\x83rii, solista reu\xc8\x99ind s\xc4\x83 c\xc3\xa2nte al\xc4\x83turi de orchestr\xc4\x83 p\xc3\xa2n\xc4\x83 pe 1 mai, c\xc3\xa2nd, din cauza bolii, a fost \xc3\xaenlocuit\xc4\x83 de Mia Braia.\n_START_SECTION_\nOrchestra Doina Gorjului\n_START_PARAGRAPH_\nAnsamblul Artistic Doina Gorjului a luat fiin\xc8\x9b\xc4\x83 \xc3\xaen data de 1 iulie \xc3\xaen anul 1968, prin decizia Consiliului Jude\xc8\x9bean Provizoriu Gorj, c\xc3\xa2nd s-a hot\xc4\x83r\xc3\xa2t transformarea Tarafului Gorjului \xc3\xaen Orchestra Popular\xc4\x83 Doina Gorjului, av\xc3\xa2nd o sec\xc8\x9biune de dansuri \xc8\x99i un efectiv de 70 de posturi. Pentru forma\xc8\x9bia de dansuri au fost f\xc4\x83cute selec\xc8\x9bii \xc8\x99i au fost admi\xc8\x99i la Doina Gorjului, dansatorii de la Ansamblul Jiule\xc8\x9bul. Ideea alipirii la Taraful Gorjului a forma\xc8\x9biei de dansuri a avut-o dirijorul Anghel Barabancea._NEWLINE_Ansamblul a fost subordonat c\xc3\xa2teva luni, Comitetului pentru Cultura \xc8\x99i Art\xc4\x83 al Sindicatelor Gorj, iar din anul 1970 a fost preluat de Consiliul Jude\xc8\x9bean al Sindicatelor Gorj. Primele \xc3\xaenregistr\xc4\x83ri au ap\xc3\xa2rut \xc3\xaen anul 1970, c\xc3\xa2nd sub bagheta lui Gelu Barabancea au c\xc3\xa2ntat, Filofteia L\xc4\x83c\xc4\x83tu\xc8\x99u, Ileana Leonte, Sica Rusu Durlai, \xc8\x98tefania E\xc8\x9began, Alexandru Roman \xc8\x99i Nelu B\xc4\x83l\xc4\x83\xc8\x99oiu. Iar \xc3\xaen anul 1972 a fost editat primul disc al ansamblului la Electrecord._NEWLINE_Ansamblul Artistic Doina Gorjului a participat cu succes, fiind mereu premiat, la toate marile festivaluri-concurs de folclor. A prezentat spectacole \xc3\xaen jude\xc8\x9b \xc8\x99i \xc3\xaen \xc8\x9bar\xc4\x83, av\xc3\xa2nd colaboratori de frunte ai muzicii populare rom\xc3\xa2ne\xc8\x99ti: Maria L\xc4\x83t\xc4\x83re\xc8\x9bu, Maria Ciobanu, Ion Dol\xc4\x83nescu, Gheorghe Ro\xc8\x99oga, Maria Apostol. \xc3\x8en perioada 18-20 octombrie 1979, s-a organizat la T\xc3\xa2rgu Jiu prima edi\xc8\x9bie a Festivalului-Concurs Maria L\xc4\x83t\xc4\x83re\xc8\x9bu sub bagheta dirijorului Ionel Budi\xc8\x99teanu. Doina Gorjului a acompaniat peste 40 de concuren\xc8\x9bi din 23 jude\xc8\x9be, iar \xc3\xaen recitalurile extraordinare, pe \xc3\xaendr\xc4\x83gi\xc8\x9bii soli\xc8\x99ti: Lucre\xc8\x9bia Ciobanu, Maria Apostol, Polina Manoil\xc4\x83, Ion Dr\xc4\x83goi, Dumitru B\xc4\x83l\xc4\x83\xc8\x99oiu, Angelina Stoican, Gheorghe Ro\xc8\x99oga._NEWLINE_Dup\xc4\x83 anul 1989, Doina Gorjului a parcurs mai multe etape spre gloria na\xc8\x9bional\xc4\x83. \xc3\x8en perioada 18 martie - 30 aprilie 1994, Doina Gorjului a sus\xc8\x9binut turneul din America de Sud \xc8\x99i Central\xc4\x83, duc\xc3\xa2nd faima c\xc3\xa2ntecului \xc8\x99i dansului rom\xc3\xa2nesc \xc3\xaen Uruguai, Costa Rica, Guatemala \xc8\x99i Mexic. \xc3\x8entre 20 iulie - 20 august 1997, ansamblul a fost prezent la concursurile turneu din Spania \xc8\x99i Portugalia._NEWLINE_Orchestra a continuat s\xc4\x83 fie mesagerul c\xc3\xa2ntecului \xc8\x99i dansului rom\xc3\xa2nesc peste hotare, sus\xc8\x9bin\xc3\xa2nd spectacole \xc3\xaen Israel (1997), \xc3\xaen Fran\xc8\x9ba \xc8\x99i Vandee (1998, 2001, 2002, 2003, 2004) \xc8\x99i la Montagner (2003, 2004), \xc3\xaen Spania \xc8\x99i \xc3\xaen Portugalia (2001).'